



**Αθήνα, 19/05/2025**

**Προς το Προεδρείο της Βουλής των Ελλήνων**

**ΑΝΑΦΟΡΑ**

**Προς τους κ.κ. Υπουργούς**

1. **Εθνικής Οικονομίας και Οικονομικών**
2. **Εσωτερικών**
3. **Κλιματικής Κρίσης και Πολιτικής Προστασίας**

**Θέμα: «Επείγουσα ανάγκη διάθεσης επιπλέον κονδυλίων για τις κατεδαφίσεις επικίνδυνων κτισμάτων στο Δήμο Μινώα Πεδιάδας.»**

Ο **Βουλευτής ν. Ηρακλείου ΣΥ.ΡΙΖ.Α - Προοδευτική Συμμαχία Μαμουλάκης Χαράλαμπος (Χάρης),** καταθέτει προς τους κ.κ. **Υπουργούς Εθνικής Οικονομίας και Οικονομικών, εσωτερικών και Κλιματικής Κρίσης και Πολιτικής Προστασίας** ωςαναφορά, την από 15 Μαϊου 2025 και με αρ. πρωτ. 101, επιστολή του Συλλόγου Σεισμοπλήκτων Δήμου Μινώα Πεδιάδας «Η Ελπίδα», με την οποία εκφράζονται οι σοβαρές του ανησυχίες, αναφορικά με καθυστέρηση που παρατηρείται λόγω ανεπάρκειας κονδυλίων, στην ολοκλήρωση των κατεδαφίσεων των ετοιμόρροπων και επικίνδυνων κτισμάτων από τον σεισμό της 27ης Σεπτεμβρίου 2021.

Ειδικότερα, επισημαίνεται ότι η ύπαρξη διάσπαρτων κτιρίων- ερειπίων στην περιοχή του Αρκαλοχωρίου και των γύρω Δήμων, συνιστά άμεση απειλή για την ασφάλεια και την ζωή των πολιτών αλλά και σοβαρό εμπόδιο στην ανασυγκρότηση της περιοχής. Κατά συνέπεια, σύμφωνα με το αίτημα του Συλλόγου, υπάρχει επιτακτική ανάγκη για έγκριση και διάθεση νέων, επαρκών κονδυλίων, προκειμένου να ολοκληρωθεί το ταχύτερο δυνατό η κατεδάφιση όλων των ετοιμόρροπων κτισμάτων.

**Επισυνάπτεται η επιστολή**

**Παρακαλούμε για την απάντηση και τις δικές σας ενέργειες.**

**Αθήνα, 19/05/2025**

**Ο καταθέτων Βουλευτής**

**Μαμουλάκης Χάρης**

|  |  |
| --- | --- |
| **elpida logotype full**  e-mail : seismopliktoi.minoa@gmail.com | Αρκαλοχώρι 15/ 05 /2025  Αρ. Πρ.: 101  Προς :  1. Υπουργό Εθνικής Οικονομίας & Οικονομικών  κ. Κ. Πιερρακάκη  2. Υπουργό Εσωτερικών κ. Θ. Λιβάνιο  3. Υφυπουργό Κλιματικής Κρίσης & Πολιτικής Προστασίας Κ. Κατσαφάδο |

Θέμα: Επείγουσα ανάγκη διάθεσης επιπλέον κονδυλίων για τις κατεδαφίσεις επικίνδυνων κτισμάτων στο Δήμο Μινώα Πεδιάδας

Αξιότιμοι κύριοι,

Ο Σύλλογος Σεισμοπλήκτων Δήμου Μινώα Πεδιάδας «*Η Ελπίδα*» εκπροσωπώντας τους σεισμόπληκτους της περιοχής εκφράζει την έντονη ανησυχία του για την τραγική καθυστέρηση που παρατηρείται στην ολοκλήρωση των κατεδαφίσεων των ετοιμόρροπων και επικίνδυνων κτισμάτων από τον σεισμό της 27ης Σεπτεμβρίου 2021.

Τα χρήματα που μέχρι τώρα έχουν διατεθεί για τον σκοπό αυτό αποδείχτηκαν απολύτως ανεπαρκή για να καλυφθούν οι πραγματικές ανάγκες.

Αποτέλεσμα είναι να παραμένουν διάσπαρτα ερείπια και επικίνδυνα κουφάρια κτιρίων στο Αρκαλοχώρι και σε πολλές κοινότητες του Δήμου Μινώα Πεδιάδας συνιστώντας άμεση απειλή για την ασφάλεια και την ζωή των πολιτών αλλά και σοβαρό εμπόδιο στην ανασυγκρότηση της περιοχής. Είναι απαράδεκτο, τέσσερα χρόνια μετά τον σεισμό, η πολιτεία να μη δίνει την πρέπουσα προτεραιότητα στο συγκεκριμένο κρίσιμο ζήτημα, που είναι πρωτίστως θέμα δημόσιας ασφάλειας και προστασίας της ανθρώπινης ζωής.

Ζητούμε την άμεση έγκριση και διάθεση νέων, επαρκών κονδυλίων, προκειμένου να ολοκληρωθεί το ταχύτερο δυνατό η κατεδάφιση όλων των ετοιμόρροπων κτισμάτων, πριν θρηνήσουμε θύματα ή αντιμετωπίσουμε νέες καταστροφές από φυσικά φαινόμενα.

Ο Σύλλογός μας αλλά και το σύνολο των σεισμοπλήκτων δημοτών, αναμένει την άμεση και ουσιαστική ανταπόκρισή σας.

Παραμένουμε στη διάθεσή σας για κάθε συνεργασία με στόχο την προστασία και την αποκατάσταση της ασφάλειας στην περιοχή μας.

Παρακαλούμε για τις ενέργειές σας.